Hanne Bech Hansen

Hanne Bech Hansen (født Hanne Vagner, 1939–2016) var en dansk politikvinne som var direktør for Københavns Politi frem til 2009.

Bech Hansen var i 1958 elev ved Marselisborg Gymnasium. 23 år gammel giftet hun seg med overlege Jørgen Bech Hansen, (d. 2002). Hun tok graden cand.jur. fra Aarhus Universitet i 1964 og arbeidet deretter som advokatfullmektig i Odense. I 1970 ble hun politifullmektig ved Odense Politi. 14 år senere, i 1984, ble hun visepolitimester ved Gentofte Politi. To år etter ble hun sjef for Rigspolitiets personalavdeling, før hun i 1988 tok over som politimester for Politiets Efterretningstjeneste (PET).

Fra 1993 ble hun statsadvokat for København, Frederiksberg og Tårnby. I 1995 tok hun over som politidirektør ved Københavns Politi, og forble i jobben frem til hun gikk av 70 år gammel i 2009.

Hanne Bech Hansen var formann for Epidemikommissionen i Københavns kommune og Københavns lufthavn, Kastrup. Hun var videre medlem av Rådet for Større Færdselssikkerhed, utvalgt av Justitsministeriet.

12. august 2011 ble Bech Hansen av Kongen i statsråd i Norge utnevnt til medlem av 22. juli-kommisjonen som skulle utrede hendelsesforløpet i forbindelse med terrorangrepene i Oslo og på Utøya, 22. juli 2011.Offisielt fra statsråd 12. august 2011, regjeringen.no. Besøkt 12. august 2011.

 Utmerkelser 
I 1989 ble Bech Hansen utnevnt til ridder av Dannebrogordenen. I 1995 ble hun plassert i rangfølgens klasse II nr. 12. Foreningen Aktive Kvinder i Danmark kåret henne til Årets Aktive Kvinde i Danmark i 2001. I 2005 ble hun forfremmet til kommandør av 1. grad av Dannebrogordenen.

Hun har også mottatt Hæderstegnet for 25 års god tjeneste i Civilforsvaret, Den Kongelige Norske Fortjenstorden, Den islandske falkeorden, Den hellige skatts orden (Zui ho sho) (Japan) samt Forbundsrepublikken Tysklands fortjenstorden (Tyskland).

 Referanser 

 Kilder 
 Hanne Bech Hansens biografi på Kvindebiografisk Leksikon
 Portrett av Hanne Bech Hansen på Politi.dk 

Kategori:Danske politifolk
Kategori:Danske jurister
Kategori:Den Kongelige Norske Fortjenstorden
Kategori:Kommandører av 1. grad av Dannebrogordenen
Kategori:Den islandske falkeorden
Kategori:Forbundsrepublikken Tysklands fortjenstorden
Kategori:22. juli-kommisjonen
Kategori:Personer fra Aarhus